b'\n_START_ARTICLE_\nTequila\n_START_PARAGRAPH_\nTequila [te\xcb\x88kila] on v\xc3\xa4kev\xc3\xa4 alkoholijuoma, jota valmistetaan Meksikossa tequila-agaave-kasvista. Tequilan valmistus on hyvin rajoitettua ja valvottua, ja tuotantoalue rajoittuu viiteen Meksikon osavaltioon, jotka ovat Jalisco, Guanajuato, Michoac\xc3\xa1n, Nayarit ja Tamaulipas._NEWLINE_Tequilassa t\xc3\xa4ytyy olla v\xc3\xa4hint\xc3\xa4\xc3\xa4n 51\xc2\xa0% agaavea ennen kuin sit\xc3\xa4 saa kutsua tequilaksi; aito premium-tequila on aina 100-prosenttisesti agaavesta. Kokonaan agaavesta tehty\xc3\xa4 tequilaa ja muista agaavelajikkeista kokonaan valmistettuja viinoja kutsutaan yhteisnimityksell\xc3\xa4 mezcal.\n_START_SECTION_\nHistoria\n_START_PARAGRAPH_\nTequilan keksiv\xc3\xa4t espanjalaiset, jotka valloittivat Tenochtitl\xc3\xa1nin asteekkikaupungin vuonna 1521. Asteekit olivat valmistaneet eri agaavelajikkeista 5-prosenttista pulque-juomaa, jota espanjalaiset ryhtyiv\xc3\xa4t tislaamaan vahvemmaksi. Parhaaksi osoittautui tequila-agaave, joka sai nimens\xc3\xa4 sit\xc3\xa4 k\xc3\xa4ytt\xc3\xa4neist\xc3\xa4 ticuila-intiaaneista.\n_START_SECTION_\nValmistus\n_START_PARAGRAPH_\nTequila valmistetaan tequila-agaaven (Agave tequilana) ytimest\xc3\xa4, joka j\xc3\xa4\xc3\xa4 j\xc3\xa4ljelle, kun kasvin miekkamaiset lehdet leikataan pois. Agaave ei ole kaktus, vaan se kuuluu parsakasveihin. Agaaven suuri hedelm\xc3\xa4 painaa 60\xe2\x80\x93100 kilogrammaa, ja hedelm\xc3\xa4\xc3\xa4 tarvitaan noin 7 kilogrammaa yhden tequilalitran valmistamiseen. Hedelm\xc3\xa4t vied\xc3\xa4\xc3\xa4n tislaamoon ja halkaistaan samankokoisiin paloihin kypsym\xc3\xa4\xc3\xa4n uunissa. Kypsymisen aikana hedelm\xc3\xa4n t\xc3\xa4rkkelys muuttuu sokereiksi, l\xc3\xa4hinn\xc3\xa4 fruktoosiksi, ja sen sokerit samalla karamellisoituvat. Kypsytt\xc3\xa4minen kest\xc3\xa4\xc3\xa4 laitteista riippuen puolesta kahteen vuorokautta. Kypsytt\xc3\xa4misen ja j\xc3\xa4\xc3\xa4hdytt\xc3\xa4misen j\xc3\xa4lkeen hedelm\xc3\xa4t murskataan, ja murskaan sekoitetaan kylm\xc3\xa4\xc3\xa4 vett\xc3\xa4 ker\xc3\xa4\xc3\xa4m\xc3\xa4\xc3\xa4n kaiken sokerin mukaansa. Hedelm\xc3\xa4mehun annetaan k\xc3\xa4yd\xc3\xa4, mink\xc3\xa4 j\xc3\xa4lkeen mehu tislataan kahdesti. Toisen tislauksen j\xc3\xa4lkeen tequilan alkoholipitoisuus voi nousta 55 prosenttiin. Lopuksi tequila vanhennetaan tammitynnyreiss\xc3\xa4, mist\xc3\xa4 se saa aromeja, makua ja v\xc3\xa4ri\xc3\xa4. Kypsytt\xc3\xa4misen aikana tapahtuneen haihtumisen j\xc3\xa4lkeen tequilassa on alkoholia 38\xe2\x80\x9355 prosenttia.\n_START_SECTION_\nNauttiminen\n_START_PARAGRAPH_\nSilver-tequila nautitaan yleens\xc3\xa4 shottina. Ulkomaalaisille se tarjotaan useimmiten suolan ja limetin tai sitruunan kanssa, mutta perinteisesti se juodaan kuten snapsi. Silveri\xc3\xa4 ja reposadoa k\xc3\xa4ytet\xc3\xa4\xc3\xa4n my\xc3\xb6s juomasekoituksissa, mutta reposado maistuu my\xc3\xb6s \xe2\x80\x9don the rocks\xe2\x80\x9d tai aromilasista ja a\xc3\xb1ejo p\xc3\xa4\xc3\xa4asiassa aromilasista eli snifterist\xc3\xa4, jossa juoman mausta saa eniten irti. Gold-tequila taas nautitaan kaikilla edell\xc3\xa4 mainituilla tavoilla, vaikka samalla unohdetaan, ett\xc3\xa4 kyseess\xc3\xa4 on mixto eik\xc3\xa4 koskaan puhtaasti agaavesta valmistettu juoma.'